Mela Mehemedê Hezanî (zazakî)
Mela Mehemedê Mela Evdilxefûrê Hezanî 1939 de nahîyeya Lîce Hezan de ameyo dinya. Hema ke 5-6 serre bîyo verê destê babiyê û Seydayê xasî de dest bi wendişê Quranî kerdo. 1949 de reya verêne Hezan de wendegeh ağabeyyo, ey zî no wendegeh de 5 serrî bi tirkî wend. Dima ra wendişê xo yê dînî medreseyanê cîya-cîyayan de dewam kerd. Serra 1969 de bi qadroya resmî dest bi îmamtî kerd. Serra 1958 de wexto ke feqîtî kerdêne dest bi nuştişê şîîran kerdo. Şîîrê ey ê verênî Barzanî ser o bî. 1980 de bi kurmanckî Leyla û Mecnûn temam kerde. Serrêk dima ra zî bi kirdkî (zazakî) Eqîdeyê Îmanî temam kerdo. Nê her di metnî zî menzûm ê. Eqîdeya Îmanî, hetê Malmîsanij û Roşan Lezgînî ra transkirîbeyê alfabeya latînî bîyo û Vate, Kovara kulturî, Hûmare 17, Wisar 2002, r. 28 ra hetanî 41 weşanîyayo. Hewna zaf şîîrê Memî yê ke bi kirdkî nusîyayê zî estê. Yew şîîra ey wina ya: Ez gul a, gula sûr a Rengan de bêqusûr a Amed a, birînkûr a Ez gula qefesdurr a Ez gul a, gulzerdek a Boyweş a, qorçîçek a Ne kilm a, ne dergek a Gul dest a, xortkeynek a Ez gul a, rengsipî ya Nazdar a, gulbade ya Reqqas a, saz nîna ya Awirê xort-keyna ya Ez gula keksereng a Ez şox a, hem ez şeng a Bilbilan rê awaz-veng a Serê min de ala reng a Ez Mem a, helbestwan a War-weşê Mem-Zînan a Egîd û Mazlûman a Zîlan û Bêrîwanan a Ez gul a, gul mebevş a Zerrweş a, çar û şeş a Çîçek a, bi boy weş a Zerrî ra ez nêweş a